Skat erstattes af syv nye styrelser og 500 arbejdspladser skal flyttes fra hovedstaden og ud i resten af landet.

Det var meldingen fra regeringen, da den tidligere i dag præsenterede sin plan for, hvordan der skal rettes op på et skandaleramt skattevæsen.

Tidligere erfaringer med udflytninger har vist, at blot ganske få medarbejdere flytter med, når deres arbejdsplads flyttes ud.

Læs også : Nye skattestyrelser spredes over hele landet

Men der er ingen grund til at forvente, at det bliver svært at finde de mange medarbejdere, som skal være med til at genskabe tillid til skattemyndighederne, mener professor i økonomistyring ved Aalborg Universitet Per Nikolaj Bukh.

- Det er jo ikke nødvendigvis sværere at rekruttere nye medarbejdere bare fordi, man flytter ud. Erfaringerne fra tidligere udflytninger viser jo, at rekrutteringsgrundlaget bliver større.

Per Nikolaj Bukh nævner som et eksempel, at Statens Administration fik omkring 200 ansøgninger til fire stillinger i Hjørring.

Samtidig understreger han dog, at det kan være problematisk, hvis de såkaldte fagspecialister risikerer at blive tabt med udflytningerne.

Det samme kan bekymre hos skattemedarbejdernes organisation, Dansk Told & Skatteforbund.

Læs også : Glade jyske borgmestre får nye skattestyrelser: En fremragende dag

- Vi ved, at for mange flytninger betyder en reduktion i produktionen, og at nogen vil forlade Skat med tab af kompetencer til følge. Og det vil være ærgerligt, forklarer formand Jørn Rise.